b'\n_START_ARTICLE_\nNoortekeskus\n_START_PARAGRAPH_\nNoortekeskus on keskkond (keskus), kus noored saavad kooliv\xc3\xa4lisel ajal vaba aega veeta. Noortekeskusest erineb huvikool v\xc3\xb5i huvikeskus selle poolest, et neid kahte loetakse \xc3\xb5ppeasutuseks._NEWLINE_Noortekeskused on loodud noorte initsiatiivi toetusel, nende eelistustest l\xc3\xa4htuvalt ning tegutsevad eelk\xc3\xb5ige noorte huve ja vajadusi silmas pidades. Noortekeskuse kesksed tegevused on kontaktt\xc3\xb6\xc3\xb6 noortega, noortele suunatud tegevuste teostamine/tagamine ja arendava keskkonna loomine.  _NEWLINE_Noortekeskusi mainiti Eestis esimest korda 1998. aastal, kui kinnitati esimene Narva noortekeskuse p\xc3\xb5him\xc3\xa4\xc3\xa4rus. Selle alusel oli noortekeskus noorsoot\xc3\xb6\xc3\xb6asutus, mis korraldab piirkonna noorsoot\xc3\xb6\xc3\xb6d. 2002. aastal noortekeskuse kui noorsoot\xc3\xb6\xc3\xb6asutuse m\xc3\xb5iste t\xc3\xa4psustus. Noortekeskusest sai avatud noorsoot\xc3\xb6\xc3\xb6 p\xc3\xb5him\xc3\xb5ttest l\xc3\xa4htuv noorsoot\xc3\xb6\xc3\xb6asutus, kus v\xc3\xb5ivad vabatahtlikkuse alusel k\xc3\xa4ia k\xc3\xb5ik noored ja mis saab olla \xc3\xbcmbruskonna noorsoot\xc3\xb6\xc3\xb6 korraldamise keskus. _NEWLINE_Noorsoot\xc3\xb6\xc3\xb6 seaduse alusel on noorsoot\xc3\xb6\xc3\xb6asutus valla v\xc3\xb5i linna ametiasutus, valla v\xc3\xb5i linna ametiasutuse hallatav asutus, era\xc3\xb5iguslik juriidiline isik v\xc3\xb5i era\xc3\xb5igusliku juriidilise isiku ettev\xc3\xb5te, mille p\xc3\xb5hitegevus on korraldada noorsoot\xc3\xb6\xc3\xb6d.'